SPOROČILO KOMISIJEEVROPSKEMU PARLAMENTUv skladu s členom 294(6) Pogodbe o delovanju Evropske unije v zvezi s stališčem Sveta glede sprejetja predloga za sklep Evropskega parlamenta in Sveta o spremembi Odločbe št. 573/2007/ES o ustanovitvi Evropskega sklada za begunce za obdobje 2008–2013 v okviru splošnega programa „Solidarnost in upravljanje migracijskih tokov“ in razveljavitvi Odločbe Sveta 2004/904/ES („Vzpostavitev skupnega programa EU za ponovno naselitev“) /* COM/2012/0110 final - 2009/0127 (COD) */





2009/0127 (COD) SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s stališčem Sveta glede sprejetja predloga za sklep Evropskega parlamenta in Sveta o spremembi Odločbe št. 573/2007/ES o ustanovitvi Evropskega sklada za begunce za obdobje 2008–2013 v okviru splošnega programa „Solidarnost in upravljanje migracijskih tokov“ in razveljavitvi Odločbe Sveta 2004/904/ES („Vzpostavitev skupnega programa EU za ponovno naselitev“) 1. Ozadje Datum predložitve predloga Evropskemu parlamentu in Svetu (dokument COM(2009) 456 final – 2009/0127 COD): || 3. september 2009 Datum stališča Evropskega parlamenta, prva obravnava: || 18. maj 2010 Predvideni datum sprejetja stališča Sveta: || 8. marec 2012 2. Cilj predloga Komisije Predlog Komisije ima dva cilja: po eni strani povečati ponovno naselitev beguncev v Evropski uniji – tako v smislu števila ponovno naseljenih beguncev kot števila držav članic z nacionalnimi shemami za ponovno naselitev – in po drugi strani poslati jasno politično sporočilo o pomenu, ki ga EU pripisuje zagotavljanju trajnih rešitev za begunce, zlasti najranljivejše. Za uresničitev navedenih ciljev je treba vzpostaviti skupni program EU za ponovno naselitev, ki bo pripomogel k bolje usklajenemu pristopu EU glede ponovne naselitve. 3. Pripombe k stališču Sveta Stališče Sveta je rezultat dolgega pogajalskega postopka. Po sprejetju stališča Evropskega parlamenta po prvi obravnavi (18. maja 2010) sozakonodajalca nista dosegla kompromisa, ker se nista mogla dogovoriti o izbiri postopka za določitev letnih prednostnih nalog na področju ponovne naselitve na Evropski ravni (postopek delegiranih ali izvedbenih aktov). Pogajanja so ponovno stekla, ko je predsedstvo konec decembra 2011 predložilo svoj predlog. Kompromisni predlog temelji na dejstvu, da bo Evropski sklad za begunce deloval le do konca leta 2013. To pomeni, da se bodo leta 2012 države v okviru sedanjega sklada še zadnjič zavezale za število beguncev, ki jih nameravajo ponovno naseliti. Iz tega sledi, da ni treba vzpostaviti postopka za določitev letnih prednostnih nalog na področju ponovne naselitve, saj bo treba te prednostne naloge do konca izvajanja sedanjega sklada določiti le enkrat. Predlagana rešitev je, da se posebne prednostne naloge EU na področju ponovne naselitve za leto 2013 vstavijo v Prilogo I kot del sklepa. Po sprejetju stališča Evropskega parlamenta po prvi obravnavi (18. maja 2010) je bil 9. februarja 2012 v zvezi z vsebino predloga v trialogu končno dosežen dogovor o odprtih vprašanjih med sozakonodajalcema. Edino vprašanje, ki še ni bilo rešeno, je bila pravna podlaga tega predloga. Predsednik Odbora LIBE je 10. februarja z dopisom predsedstvu Sveta potrdil soglasje poročevalcev in poročevalcev v senci glede besedila, ki ga je potrdil Svet, ter navedel, da bo, če bo treba na naslednjem plenarnem zasedanju besedilo formalno predložiti Evropskemu parlamentu kot stališče Sveta glede tega zakonodajnega predloga po prvi obravnavi, priporočil, naj se to stališče brez sprememb sprejme v Odboru LIBE in nato še na plenarnem zasedanju. Coreper je 15. februarja razpravljal o pravni podlagi predloga in 22. februarja potrdil soglasje glede besedila, ki je bilo nato predloženo Svetu v sprejetje. Glavne razlike med skupnim stališčem in izvirnim predlogom Komisije so opisane v nadaljevanju. Določitev skupnih prednostnih nalog EU (člen 1(1)(a)) V skladu s skupnim stališčem so prednostne naloge EU na področju ponovne naselitve navedene v sklepu, medtem ko naj bi se glede na prvotni predlog Komisije zadevne prednostne naloge določile vsako leto posebej s postopkom komitologije. Ker sedanji evropski sklad za begunce zajema obdobje do konca leta 2013, so prednostne naloge na področju ponovne naselitve v sklepu določene le za eno leto. Določitev prednostnih nalog za navedeno leto v sklepu je zato skladna s predlogom Komisije. Mehanizem za določitev skupnih prednostnih nalog EU na področju ponovne naselitve je zagotovljen z aktom o ustanovitvi novega sklada za azil in migracije za obdobje 2014–2020. Skupne prednostne naloge EU na področju ponovne naselitve za leto 2013 (člen 1(1)(a)) Skupne prednostne naloge EU na področju ponovne naselitve za leto 2013, kakor so določene v skupnem stališču, se nanašajo na tri kategorije oseb: 1) osebe iz države ali regije, določene za izvajanje regionalnega programa zaščite, 2) osebe iz posebnih ranljivih skupin in 3) begunci iz določenih držav ali regij. Prvi dve kategoriji oseb sta oblikovani kot splošni kategoriji in se tesno navezujeta na kategorije iz člena 13(3) Odločbe št. 573/2007/ES o ustanovitvi Evropskega sklada za begunce za obdobje 2008–2013. V skupnem stališču sta v primerjavi z Odločbo št. 573/2007/ES na seznamu dodatno navedeni naslednji ranljivi skupini: osebe, ki so preživele nasilje in mučenje, ter osebe, ki zaradi pravne ali fizične zaščite potrebujejo zasilno ali nujno ponovno naselitev. Tretja kategorija oseb se nanaša na posebne skupne prednostne naloge EU za leto 2013. Seznam teh prednostnih nalog je v Prilogi k temu sklepu. Pripravljen je na podlagi meril UNHCR za ponovno naselitev in letne napovedi UNHCR glede ponovne naselitve ter ob upoštevanju primerov, pri katerih bi skupno ukrepanje na ravni EU pomembno vplivalo na upoštevanje potreb po zaščiti. To je skladno s predlogom Komisije. Fiksni znesek, ki ga države prejmejo za vsako ponovno naseljeno osebo (člen 1(1)(b)) Skupno stališče spreminja predlog Komisije, saj predlaga višji fiksni znesek za vsako ponovno naseljeno osebo skladno s prednostnimi nalogami, ki bi ga od sklada prejele tiste države članice, ki sredstev iz sklada v ta namen še niso izkoristile. Medtem ko je v členu 13(3) Odločbe št. 573/2007/ES o ustanovitvi Evropskega sklada za begunce za obdobje 2008–2013 določeno, da države članice za vsako ponovno naseljeno osebo v skladu s prednostnimi nalogami, določenimi v Odločbi, prejmejo fiksni znesek v višini 4 000 EUR, pa je v skupnem stališču določeno, da države članice, ki iz sklada prvič prejmejo fiksni znesek, za vsako ponovno naseljeno osebo dobijo 6 000 EUR, tiste, ki so pred tem že enkrat prejele fiksni znesek iz sklada, pa 5 000 EUR. Namen te spremembe je spodbuditi države članice, ki še niso uvedle programov za ponovno naselitev, da to storijo. To je na splošno v skladu s ciljem Komisije, da se z vključitvijo čim več držav članic poveča ponovna naselitev beguncev v EU. Pravna podlaga predloga Predlog Komisije iz leta 2009 je prvotno temeljil na členu 63(2)(b) PES, vendar je bilo v t. i. sporočilu omnibus o posledicah začetka veljavnosti Lizbonske pogodbe za tekoče medinstitucionalne postopke odločanja navedeno, da sta nova pravna podlaga člena 78 in 80 PDEU (slednji se nanaša na notranjo solidarnost EU). Namen sklicevanja na ta člen skupaj s členom 78 PDEU je bil poudariti, da je cilj predlaganih ukrepov zagotoviti „uravnoteženje prizadevanj“, kot je navedeno v prejšnjem členu 63 PES. Vendar Svet meni, da je ustrezna pravna podlaga iz Lizbonske pogodbe člen 78(2)(g) PDEU in da člen 80 PDEU ne more biti pravna podlaga, niti dopolnilna ne. Dansko predsedstvo je 13. februarja objavilo dokument z dvema možnostma, od katerih je bilo v eni predlagano, da se doda uvodna izjava s sklicem na člen 80 PDEU. Coreper je 15. februarja sklenil za pravno podlago predloga obdržati le člen 78(2)(g) PDEU. To stališče je potrdil še 22. februarja. Besedilo je bilo 8. marca posredovano Svetu v sprejetje. Čeprav to ni v skladu s sporočilom omnibus, lahko Komisija podpre predlog, da je pravna podlaga samo člen 78(2)(g) PDEU, saj nevključitev člena 80 PDEU, ki sam po sebi ni pravna podlaga, ne vpliva na vsebino predloga in je v skladu s korelacijskimi tabelami Lizbonske pogodbe. Poleg tega je skladno z nedavnimi predlogi za večletni finančni okvir na področju notranjih zadev, ki so bili sprejeti brez sklicevanja na člen 80 PDEU. Komisija lahko podpre uvodno izjavo, kakor je dodana, saj je v njej poudarjen pomen solidarnosti v skupnem evropskem azilnem sistemu in izrecno naveden sklic na člen 80 PDEU. 4. Izjava Komisije Evropski parlament je v okviru pogajanj o uvodni izjavi, ki vključuje sklic na člen 80 PDEU in načelo solidarnosti, zahteval, da Komisija izda izjavo o uporabi svoje pravice do pobude v zvezi z izbiro pravne podlage v prihodnosti. Komisija se je s tem strinjala. Izjava se tako glasi: IZJAVA KOMISIJE Komisija v upanju, da bo sklenjen kompromis in zagotovljeno takojšnje sprejetje predloga, podpira njegovo končno besedilo, vendar opozarja, da to ne vpliva na njeno pravico do pobude glede izbire pravne podlage, zlasti v zvezi z uporabo člena 80 PDEU v prihodnosti. 5. Sklepna ugotovitev Skupno stališče je v skladu s prvotnim ciljem Komisije, ki je, da se poveča ponovna naselitev beguncev v Evropski uniji, in sicer tako v smislu števila ponovno naseljenih beguncev kot tudi števila držav članic z nacionalnimi shemami za ponovno naselitev. To omogoča bolj strateško ponovno naselitev v EU. Vsebina stališča Sveta je tako v veliki meri v skladu s predlogom Komisije, zato ga lahko Komisija v celoti podpre.